แรงขายหุ้นบิ๊กแคปกด SET ปิดเช้าร่วง 8 จุด นลท.จับตาเปิดปท.วันนี้-รอผลประชุมเฟด
SET ปิดเช้าร่วง 8 จุด รับแรงขายทำกำไรหุ้นบิ๊กแคป และจับตาเปิดประเทศวันแรกยังต้องติดตามจำนวนนักท่องเที่ยว-สถานการณ์โควิด และผลประชุมเฟด บ่ายนี้ตลาดฯคงแกว่งไซด์เวย์ซึมๆ หากลงลึกทยอยซื้อได้ ให้แนวรับ 1,618-1,610 แนวต้าน 1,630 จุด
1 พ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยเช้านี้แกว่งไซด์เวย์ คล้ายกับตลาดหุ้นในภูมิภาคเอเชียที่เช้านี้แกว่งไซด์เวย์ค่อนข้างไปทางผันผวนทั้งในแดนบวก – ลบอย่างไร้ทิศทาง ในช่วงรอดูผลการประชุมธนาคารกลางสหรัฐฯ (เฟด) และบรรยากาศโดยรวมยังไม่มีประเด็นใหม่เข้ามา
ทั้งนี้ ตลาดบ้านเราเผชิญแรงขายจากหุ้นขนาดใหญ่ใน SET50 และ SET100 ทั้งกลุ่มพลังงาน, แบงก์, AOT ก่อนผลประชุมเฟดจะออกมา อีกทั้งวันนี้เปิดประเทศวันแรก ยังต้องรอดูจำนวนนักท่องเที่ยว และสถานการณ์การแพร่ระบาดไวรัสโควิด-19 จะเป็นอย่างไร รวมถึงติดตามการประชุมกลุ่มโอเปกพลัสในวันที่ 4 พ.ย.นี้ด้วย
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะยังแกว่งไซด์เวย์ซึมๆ แต่หากดัชนีฯลงมาแถว 1,600 จุดก็สามารถทยอยซื้อได้ พร้อมให้แนวรับ 1,618 – 1,610 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BANPU มูลค่าการซื้อขาย 1,916.20 ล้านบาท ปิดที่ 10.80 บาท ลดลง 0.60 บาท
PTT มูลค่าการซื้อขาย 1,302.37 ล้านบาท ปิดที่ 37.75 บาท ลดลง 0.25 บาท
KBANK มูลค่าการซื้อขาย 1,300.56 ล้านบาท ปิดที่ 140.50 บาท ลดลง 0.50 บาท
CPALL มูลค่าการซื้อขาย 1,277.68 ล้านบาท ปิดที่ 64.25 บาท เพิ่มขึ้น 0.25 บาท
AOT มูลค่าการซื้อขาย 1,109.64 ล้านบาท ปิดที่ 64.25 บาท ลดลง 0.25 บาท
 
 